ΒΙΟΛΟΓΙΑ ΚΥΤΤΑΡΟΥ
Νουκλεϊκά Οξέα 

Διαφάνεια 1 — ΝΟΥΚΛΕΪΚΑ ΟΞΕΑ
Σε αυτό το μάθημα θα μιλήσουμε για τους φορείς της γενετικής πληροφορίας, τα νουκλεϊκά οξέα, δηλαδή για το DNA και το RNA. 
Διαφάνεια 2 & 3 — Δομή ενός νουκλεοτιδίου: πεντόζη και φωσφορική ομάδα
Οι δομικές μονάδες του DNA και του RNA είναι τα νουκλεοτίδια. Όλα τα νουκλεοτίδια έχουν μία κοινή βασική δομή, η οποία περιλαμβάνει μία αζωτούχο βάση, έναν πεντασακχαρίτη, μία πεντόζη και μία φωσφορική ομάδα. 
Διαφάνεια 4 — Διαφορά DND-RNA
Η διαφοροποίηση μεταξύ DNA και RNA ξεκινά από τον πεντασακχαρίτη.
Έτσι, στο DNA ο πεντασακχαρίτης είναι η δεοξυριβόζη, ενώ στο RNA ο πεντασακχαρίτης είναι η ριβόζη. Η διαφορά λοιπόν μεταξύ των δύο σακχάρων εντοπίζεται σε ένα υδροξύλιο. Στη θέση 2 του δακτυλίου, στον άνθρακα, στο RNA υπάρχει υδροξύλιο, στο DNA δεν υπάρχει. Η παρουσία του υδροξυλίου στο RNA το κάνει πιο ευάλωτο σε υδρόλυση. Καταστρέφεται πιο εύκολα σε υδατικό περιβάλλον από το DNA.
Το DNA είναι πιο σταθερό και υπάρχει αυτή η υπόθεση ότι εξελικτικά ευνοήθηκε ως γενετικό υλικό το DNA και όχι το RNA εξαιτίας αυτής της διαφοράς στο υδροξύλιο και της συνακόλουθης ευπάθειας σε υδρόλυση στο υδατικό περιβάλλον των κυττάρων.
Αζωτούχες βάσεις: πουρίνες και πυριμιδίνες
Η δεύτερη διαφοροποίηση που παρατηρείται μεταξύ των νουκλεοτιδίων αφορά την αζωτούχο βάση. Μπορεί να είναι είτε μια πυριμιδίνη είτε μια πουρίνη. Οι πουρίνες αποτελούνται από δύο δακτυλίους άνθρακα-αζώτου και στο DNA και το RNA συναντούμε την αδενίνη και τη γουανίνη. Οι πυριμιδίνες περιέχουν ένα δακτύλιο άνθρακα-αζώτου και είναι η κυτοσίνη και η θυμίνη στο DNA, η κυτοσίνη και η ουρακίλη στο RNA.
Αυτά λοιπόν τα πέντε νουκλεοτίδια, οι πέντε διαφορετικές βάσεις, αποτελούν τις δομικές μονάδες του DNA και του RNA. Σε επόμενα μαθήματα θα δούμε ότι εκτός από αυτές τις πέντε δομές υπάρχουν επιπλέον νουκλεοτίδια τόσο στο DNA όσο και στο RNA, ιδιαίτερα στο RNA.
Διαφάνεια 5 
Η αζωτούχος βάση με το σάκχαρο ονομάζονται νουκλεοσίδιο, ενώ το νουκλεοσίδιο μαζί με τη φωσφορική ομάδα αποτελούν το νουκλεοτίδιο.
Διαφάνεια 6 
Ένα νουκλεοτίδιο μπορεί να έχει 1, 2 ή 3 φωσφορικές ομάδες (συνδεδεμένες μεταξύ τους). Αντίστοιχα, ονομάζεται μονοφωσφορικό, διφωσφορικό και τριφωσφορικό. Τα νουκλεοτίδια που βρίσκουμε στο DNA και το RNA είναι μονοφωσφορικά. Τα νουκλεοτίδια που χρησιμοποιούνται για να συντεθεί το DNA και το RNA είναι τριφωσφορικά (περιέχουν  περισσότερη χημική ενέργεια από τα μονο- ή τα δι-φωσφορικά).

Διαφάνεια 7 — Προσανατολισμός 5′ → 3′ και φωσφοδιεστερικός δεσμός
Η σύνδεση δύο διαδοχικών νουκλεοτιδίων γίνεται με τον σχηματισμό ενός φωσφοδιεστερικού δεσμού, δηλαδή ένα υδροξύλιο στη θέση 3 του σακχάρου ενώνεται με τη φωσφορική ομάδα του επόμενου νουκλεοτιδίου. Έτσι, τόσο στο DNA όσο και στο RNA, στο άκρο του μορίου συναντούμε στη μία πλευρά μια ελεύθερη φωσφορική ομάδα, το 5′ άκρο, ενώ στην άλλη άκρη του μορίου συναντούμε ένα ελεύθερο υδροξύλιο στο 3′ άκρο.
Το πρώτο νουκλεοτίδιο από όπου ξεκινά η σύνθεση του μορίου είναι αυτό που έχει ελεύθερο το 5′ και σε αυτό το 5′ άκρο συναντούμε τη φωσφορική ομάδα. Το τελευταίο νουκλεοτίδιο που μπαίνει σε μία πολυνουκλεοτιδική αλυσίδα έχει ελεύθερο το υδροξύλιο στο 3′ άκρο.
Διαφάνεια 8 — Δίκλωνο DNA και αντιπαράλληλες αλυσίδες
Μέσα στα κύτταρα το DNA βρίσκεται με τη μορφή μίας διπλής αλυσίδας, μια δίκλωνη αλυσίδα ή δίκλωνη έλικα. Ξεκινάμε από το πρώτο νουκλεοτίδιο, στην εικόνα είναι το G με ελεύθερο 5′ άκρο, προστίθενται επιπλέον νουκλεοτίδια μέχρι να ολοκληρωθεί η αλυσίδα και στο 3′ άκρο υπάρχει ένα ελεύθερο υδροξύλιο.
Δύο αλυσίδες ενώνονται μέσω των νουκλεοτιδικών βάσεων με δεσμούς υδρογόνου. Και στις δύο αλυσίδες η κατεύθυνση είναι αντιπαράλληλη. Δηλαδή, στο τελικό μόριο απέναντι από το 5′ άκρο της μιας αλυσίδας θα συναντήσουμε το 3′ άκρο της άλλης. 
Στην εικόνα οι δεσμοί υδρογόνου απεικονίζονται ως λεπτές κόκκινες γραμμές, ενώ οι φωσφοδιεστερικοί δεσμοί που ενώνουν τα σάκχαρα γειτονικών νουκλεοτιδίων απεικονίζονται με πορτοκαλί χρώμα.
Διαφάνεια 9 — ΣΥΜΠΛΗΡΩΜΑΤΙΚΟΤΗΤΑ ΒΑΣΕΩΝ ΣΤΟ DNA
Στην αλυσίδα του DNA έχουμε συμπληρωματικότητα βάσεων και ο κανόνας έχει δύο επίπεδα. Το πρώτο επίπεδο είναι ότι απέναντι σε μία πουρίνη θα συναντήσεις μία πυριμιδίνη και το αντίστροφο, προφανώς. Ποτέ δεν έχουμε πουρίνη-πουρίνη ή πυριμιδίνη-πυριμιδίνη. Στη μία λοιπόν αλυσίδα, εάν έχεις πουρίνη, στη συμπληρωματική της αλυσίδα θα βρεις μια πυριμιδίνη.
Και το δεύτερο επίπεδο του κανόνα είναι ότι η αδενίνη ταιριάζει και σχηματίζει σταθερούς δεσμούς υδρογόνου με μια θυμίνη, ενώ η γουανίνη ταιριάζει και ζευγαρώνει στη διπλή αλυσίδα του DNA με μια κυτοσίνη. Το ζευγάρωμα αδενίνης-θυμίνης γίνεται με δύο δεσμούς υδρογόνου. Το ζευγάρωμα γουανίνης-κυτοσίνης με τρεις δεσμούς υδρογόνου. Άρα το ζευγάρι γουανίνης-κυτοσίνης είναι πιο δύσκολο να σπάσει, απαιτείται παροχή περισσότερης ενέργειας.
Έτσι, στην αλυσίδα του DNA, στη διπλή αλυσίδα, όσο περισσότερα ζευγάρια γουανίνης-κυτοσίνης έχουμε, τόσο πιο δύσκολα ανοίγει η αλυσίδα σε εκείνο το σημείο. Και προφανώς αντίστροφα, όσο πιο πολλά ζευγάρια αδενίνης-θυμίνης, τόσο πιο εύκολο το άνοιγμα της διπλής αλυσίδας.
Διαφάνεια 10— Μη φυσιολογικά ζευγαρώματα βάσεων 
Το ζευγάρωμα μεταξύ μιας αδενίνης και μιας κυτοσίνης δεν είναι από αυτά που έχουμε στο μυαλό μας ως ζευγαρώματα. Λέμε πάντα, αδενίνη-θυμίνη. Κι όμως, η αδενίνη μπορεί να φτιάξει δύο δεσμούς υδρογόνου με μια κυτοσίνη. Ποιο είναι το πρόβλημα; Το πρόβλημα είναι στον προσανατολισμό που θα έχουν οι φωσφοδιεστερικοί δεσμοί, δηλαδή οι δύο αλυσίδες. Δείτε το στο σχήμα.
Έχουμε τους δύο κλώνους του DNA και έχουμε ένα ζευγάρωμα, αδενίνης-κυτοσίνης. Οι δύο κλώνοι δεν είναι τώρα παράλληλοι. Ή, για να το πούμε πιο σωστά, αντιπαράλληλοι: τα σάκχαρα με τις φωσφορικές ομάδες δεν βρίσκονται παράλληλα στις δύο αλυσίδες. Και αυτό, δημιουργεί προβλήματα, γιατί έρχονται στη μία μεριά πολύ κοντά οι αλυσίδες και στην άλλη μεριά απομακρύνονται πάρα πολύ, οπότε δεν μπορεί να ταιριάξει το υπόλοιπο μόριο και να έχεις τις δύο αλυσίδες στη σωστή απόσταση μεταξύ τους.
Αντίστοιχα, υπάρχει δυνατότητα να ζευγαρώσουν δύο πουρίνες μεταξύ τους, μία γουανίνη με μία αδενίνη. Δύο δεσμούς υδρογόνου θα σχηματίσουν και η σύνδεσή τους είναι ισχυρή. Όμως, σε αυτή την περίπτωση, η απόσταση που έχουν οι δύο αντιπαράλληλες αλυσίδες είναι μεγαλύτερη από αυτό που θεωρούμε ως κανονικό. Η κανονική απόσταση εξασφαλίζεται μόνο όταν το ζευγάρι είναι μια πουρίνη με μια πυριμιδίνη. Αν έχουμε δύο πουρίνες, η απόσταση είναι πιο μεγάλη από το κανονικό.
Βλέπετε λοιπόν στο σχήμα δύο περιπτώσεις μη σωστού ζευγαρώματος. Οι δεσμοί υδρογόνου φτιάχνουνε, αλλά δημιουργείται στερεοχημικό πρόβλημα. Στη μία περίπτωση αριστερά, η γωνία που σχηματίζουν οι δύο αντιπαράλληλες αλυσίδες δεν είναι η σωστή. Στη δεύτερη περίπτωση, με τις δύο πουρίνες, η γωνία είναι σωστή, αλλά η απόσταση είναι μεγαλύτερη από το κανονικό.
Και αυτές τις διαφορές στη γεωμετρία του μορίου τις αντιλαμβάνονται ένζυμα μέσα στο κύτταρο και διορθώνουν αυτές τις μη φυσιολογικές δομές, τα μη φυσιολογικά ζευγαρώματα, όπως θα δούμε στο μάθημα για την επιδιόρθωση λαθών κατά την αντιγραφή.
Διαφάνεια 11 — Μερικώς δίκλωνα RNA
Για το RNA, παρότι ίσως έχετε την εντύπωση ότι μιλάμε για ένα ευθύγραμμο μόριο, τις περισσότερες φορές τα μόρια του RNA σχηματίζουν μερικώς δίκλωνα τμήματα. Αυτά τα εν μέρει δίκλωνα μόρια σχηματίζονται από μία αλυσίδα RNA που σε κάποια τμήματά της ζευγαρώνει με τον εαυτό της. Κι αυτό θα δούμε ότι είναι ιδιαίτερα έντονο στα tRNA και στα ριβοσωμικά RNA.
Κατά το ζευγάρωμα της αλυσίδας του RNA ισχύουν οι κανόνες της συμπληρωματικότητας με μερικές παραλλαγές. Εδώ δεν υπάρχουν οι πολύ αυστηροί κανόνες στερεοδιαμόρφωσης που έχουμε στο DNA. Το μόριο του RNA έχει μεγαλύτερη ευλυγισία. Μπορεί να πάρει δομές που δεν έχουν καμία σχέση με τη διπλή αλυσίδα. 
Συμπληρωματικότητα και διαμόρφωση στο RNA
Τα τυπικά ζευγάρια είναι η γουανίνη-κυτοσίνη και η αδενίνη-ουρακίλη. Όπως θα δούμε όμως όταν μιλήσουμε αναλυτικά για την πρωτεϊνοσύνθεση, υπάρχουν και άλλα ζευγάρια που επιτρέπονται στο RNA.
Όπως επίσης, αν προσέξετε στην εικόνα, θα δείτε ότι υπάρχουν και ζευγαρώματα που δεν γίνονται προς το εσωτερικό, αλλά φαίνεται σαν να περιστρέφονται τα νουκλεοτίδια και να ζευγαρώνουν από την εξωτερική μεριά της αλυσίδας. Κάτι τέτοιο δεν υπάρχει ποτέ πιθανότητα να συναντήσετε στο DNA.
Διαφάνεια 12 — ΣΥΜΠΛΗΡΩΜΑΤΙΚΟΤΗΤΑ DNA-RNA
Και φυσικά, κατά τη μεταγραφή, υπάρχουν ετερόδικλωνα όπου η μία αλυσίδα είναι DNA και η άλλη αλυσίδα RNA, το αγγελιαφόρο RNA, το mRNA. Εδώ οι κανόνες της συμπληρωματικότητας υπάρχουν, δηλαδή γουανίνη-κυτοσίνη, αδενίνη στο DNA-ουρακίλη στο mRNA, θυμίνη στο DNA-αδενίνη στο RNA.

